Basketballklubben Aalborg Vikings må mod sin vilje vinke farvel til ligatopscorer Joey Haywood. Den lille guard var en af de absolutte profiler i den seneste sæson i basketligaen, selvom han spillede på et hold, som kun med nød og næppe kom med i slutspillet, hvor det senere mesterhold sørgede for exit til Aalborg. Sammen med Haywood smutter den store center Joe Burton og Hillary Haley, som kom til Aalborg midt i sæsonen. - Burton og Haywood havde en fantastisk sæson hos os, og det har flere udenlandske klubber selvfølgelig bidt mærke i. Vi ville gerne have beholdt især Burton i endnu en sæson, men nu må vi i stedet se, om vi kan finde en tilsvarende profil, siger John Bennetsen, direktør for Aalborg Vikings. På trods af den markante afgang på spillersiden har Vikings ambitioner om at opnå en placering midt i tabellen. Det skal fortsat ske med træner James Vear ved roret. Den britiske head coach blev sidste år kåret som årets træner i basketligaen af sine kollegaer, og han har netop forlænget kontrakten med Vikings for de kommende to år. Men klubben er også nødt til at hente nye spillere, hvis den skal opnå sine mål. - Vi har kig på et par meget spændende spillere, og vi forventer snart at have forhandlet de sidste detaljer på plads. Det kan tit være lidt af et lotteri, om de spillere, vi finder, kommer til at passe ind på holdet. Men vi er optimistiske, siger direktøren.

Referat:
Tre af Aalborg Vikings absolutte profiler forlader klubben. Til gengæld har træneren forlænget kontrakten.